PATVIRTINTA

Kėdainių rajono savivaldybės tarybos

2019 m. gruodžio d.

sprendimu Nr.

**UAB „KĖDAINIŲ VANDENYS“**

**2020−2022 METŲ VEIKLOS PLANAS**

**I SKYRIUS
BENDROSIOS NUOSTATOS**

UAB „Kėdainių vandenys“ 2020−2022 metų veiklos planas (toliau − Veiklos planas) parengtas vadovaujantis Lietuvos Respublikos geriamojo vandens tiekimo ir nuotekų tvarkymo įstatymo 34 straipsnio 4 dalimi, Lietuvos Respublikos aplinkos ministro 2015 m. sausio 8 d. įsakymu Nr. D1-11 „Dėl Geriamojo vandens tiekėjų ir nuotekų tvarkytojų veiklos planų rengimo taisyklių patvirtinimo“ bei Valstybinės kainų ir energetikos kontrolės komisijos 2006 m. gruodžio 21 d. nutarimu Nr.O3-92 „Dėl Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodikos patvirtinimo“ patvirtinto Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodikos 48, 62.1.5 punktais.

Veiklos planas sudarytas 2020−2022 m. laikotarpiui.

Veiklos plane numatytos priemonės skirtos užtikrinti saugos ir kokybės reikalavimams atitinkantį geriamojo vandens tiekimą ir nuotekų tvarkymą Kėdainių rajono savivaldybės viešojo geriamojo vandens tiekimo ir nuotekų tvarkymo teritorijoje bei šių paslaugų plėtrą.

**II SKYRIUS
UAB „KĖDAINIŲ VANDENYS“ VYKDOMA VEIKLA**

Bendrovė įregistruota 1991 m. rugsėjo 9 d. (bendrovės kodas 161186428), registro tvarkytojas Valstybės įmonė registrų centras, bendrovės buveinė Dotnuvos g. 5, Kėdainiai. Bendrovės įstatinis kapitalas yra 18 883 953,20 Eur, kurį sudaro 6 511 708 paprastosios vardinės akcijos, kurios vienos nominali vertė yra 2,90 Eur. 6 506 174 akcijos nuosavybės teise priklauso Kėdainių rajono savivaldybei~~,~~ 5534 akcijos nuosavybės teise priklauso 51 fiziniam asmeniui.

UAB „Kėdainių vandenys“ pagrindinė vykdoma veikla – geriamojo vandens gavyba (ruošimas) ir tiekimas, nuotekų surinkimas, valymas ir nuotekų dumblo tvarkymas, paviršinių nuotekų tvarkymas.

 Geriamojo vandens tiekimo ir nuotekų tvarkymo veiklą UAB „Kėdainių vandenys“ vykdo pagal veiklos licenciją Nr. L7-GVTNT-20, kuri išduota Valstybinės kainų ir energetikos kontrolės komisijos 2015 m gegužės 28 d. nutarimu Nr. O3-338 „Dėl geriamojo vandens tiekimo ir nuotekų tvarkymo licencijos uždarajai akcinei bendrovei „Kėdainių vandenys“ išdavimo“. Ši licencija suteikia teisę verstis geriamojo vandens tiekimo ir nuotekų tvarkymo veikla Kėdainių mieste ir 62 miesteliuose bei kaimuose, esančiuose Kėdainių rajono savivaldybėje.

 Kėdainių rajono savivaldybės tarybos 2015 m. spalio 30 d. sprendimu Nr. TS-252 „Dėl viešojo geriamojo vandens tiekėjo, nuotekų tvarkytojo ir paviršinių nuotekų tvarkytojo paskyrimo“ UAB „Kėdainių vandenys“, paskirta viešuoju geriamojo vandens tiekėju, nuotekų tvarkytoju ir paviršinių nuotekų tvarkytoju. UAB „Kėdainių vandenys“ pavesta vykdyti viešąjį geriamojo vandens tiekimą, nuotekų tvarkymą ir paviršinių nuotekų tvarkymą Kėdainių rajono savivaldybės teritorijoje.

**III SKYRIUS
 UAB „KĖDAINIŲ VANDENYS“ NUOSAVYBĖS TEISE VALDOMAS TURTAS**

 Bendrovė eksploatuoja 351,44 km vandentiekio tinklų, 254,9 km nuotekų tinklų, 65 km paviršinių nuotekų tinklų, 51 vandenvietę, 40 vandens gerinimo stočių, 120 nuotekų perpumpavimo stočių, 32 nuotekų valymo įrenginius.

Bendrovės ilgalaikio materialaus turto balansinė vertė 2018 m. gruodžio mėn. 31 d. siekė 31,01 mil. Eur.

|  |  |  |
| --- | --- | --- |
| Eil.Nr. | Turto grupės pavadinimas | Balansinė vertė tūkst. Eur |
| 1 | Žemė | 0,0 |
| 2. | Pastatai | 4 315,8 |
| 3. | Statiniai | 7 228,7 |
| 4. | Vandentiekio tinklai | 8 641,1 |
| 5. | Nuotekų tinklai | 8 968,4 |
| 6. | Mašinos ir įranga | 1 291,8 |
| 7. | Transporto priemonės | 427,6 |
| 8. | Kiti įrenginiai prietaisai, įrankiai | 1 38,4 |
|  | Iš viso | 3 1011,8 |

Bendrovės turtas nudėvėtas apie 32 procentus.

**IV SKYRIUS
UAB „KĖDAINIŲ VANDENYS“ VEIKLOS KRYPTYS**

 **Pagrindinės veiklos kryptys:**

Geriamojo vandens išgavimas, valymas ir tiekimas;

Nuotekų valymas ir dumblo tvarkymas;

Paviršinių nuotekų tvarkymas.

**V SKYRIUS
UAB „KĖDAINIŲ VANDENYS“ GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS EKSPLOATAVIMO SĄLYGOS**

**Geriamojo vandens gavyba ir ruošimas**

UAB „Kėdainių vandenys“ eksploatuoja geriamojo vandens tiekimo 51 vandenvietę Kėdainių mieste ir Kėdainių rajone. Iš Kėdainių miesto Smilgos vandenvietės vanduo tiekiamas Kėdainių miestui, Keleriškių k., Medekšių k., Pelėdnagių mstl., Sirutiškio k., Vilainių k., Zabieliškio k., Paobelio k. Vandenvietėje eksploatuojami 7 gręžiniai. Vidutinis pakeliamo vandens kiekis 3,33 tūkst.m3/parą. Visose kitose rajono vandenvietėse vandens pakeliama iki 1,5 tūkst.m3/parą. Bendras iš vandenviečių išgaunamas vandens kiekis apie 1,8 mln. m3/metus. Vandenvietėse išgaunamo geriamojo vandens kokybiniai rodikliai atitinka Lietuvos higienos normos HN 24:2017 reikalavimus, išskyrus geležies kiekį. Bendrovė eksploatuoja 40 vandens gerinimo įrenginių, kuriuose paruošiama 98 % išgaunamo vandens. Siekiant, kad visi vartotojai gautų kokybišką vandenį, reikalinga vandenvietėse, kuriose nėra vandens gerinimo įrenginių, juos įrengti. Kai kuriuose kaimuose dalis gręžinių yra įrengti prieš 30 ir daugiau metų, dėl susidėvėjusios įrangos į vandens tiekimo sistemą patenka smėlio ir kitų priemaišų, todėl tikslinga įrengti naujus gręžinius.

**Geriamojo vandens pristatymas**

Geriamas vanduo tiekiamas 351,44 km vandentiekio tinklų Kėdainių mieste ir rajone. Tinkluose palaikomas nuo 2 iki 3 atm slėgis. Vandentiekio tinklus sudaro magistraliniai, skirstomieji ir įvadiniai tinklai. Kadangi didelė dalis vamzdynų pakloti prieš 30 (ypač kaimuose) ir daugiau metų, vandens tiekimo sistema nėra pakankamai patikima, įvyksta daug avarijų, todėl bendrovė dėl prarandamo vandens patiria nuostolių. Kasmet vandentiekio tinkluose įvyksta per 90 avarijų, kurioms likviduoti reikalingi žemės kasimo darbai. Todėl bendrovei labai svarbus veiksnys yra vandentiekio tinklų atnaujinimas ir plėtra.

**Nuotekų surinkimas**

Nuotekoms surinkti bendrovė eksploatuoja 120 nuotekų perpumpavimo siurblinių. Iš jų Kėdainių mieste 53 ir 67 kaimuose. Nuotekos surenkamos 254,9 km ilgio nuotekų tinklais. Kaip ir vandentiekio tinklai, didžioji dalis tinklų yra įrengti prieš 30 ir daugiau metų, šie vamzdynai nėra sandarūs, dėl to į nuotekų tinklus patenka didelis kiekis paviršinių nuotekų lietaus metu ir infiltruojasi gruntinis vanduo polaidžio metu. Infiltracija sudaro nuo 45 % iki 60 %. Kita senų tinklų problema − užsikimšimai. Gedimai likviduojami praplaunant tinklus, tačiau tai tik laikinos priemonės. Reikalingas senų tinklų atnaujinimas ir plėtra.

**Nuotekų valymas**

UAB „Kėdainių vandenys“ eksploatuoja 32 valymo įrenginius. Išvaloma nuo 2,5 mln.m3 iki 3,7 mln.m3 nuotekų per metus, iš jų apie 93 % Kėdainių miesto nuotekų valymo įrenginiuose. Kėdainių miesto valymo įrenginiai buvo pastatyti 2007 m. Plėtojantis pramonei bei keičiantis gyventojų suvartojamo vandens kiekiams, smarkiai padidėjo atitekančių nuotekų kiekiai ir užterštumas, kuris labai skiriasi nuo projektinių parametrų ir turi didelę įtaką Kėdainių NVĮ darbui bei išvalymo parametrams. Nuotekų valymo įrenginiai nepakankamai išvalo azoto junginius, todėl planuojama Kėdainių miesto VĮ rekonstrukcija su plėtra, kurios pagalba bus užtikrinta tinkamas nuotekų išvalymas esant dabartiniams ir planuojamiems teršalų kiekiams. UAB „Kėdainių vandenys“ eksploatuoja 31 valymo įrenginius kaimuose. Dauguma jų statyti prieš 30 ir daugiau metų, todėl juos reikalinga atnaujinti ir plėsti.

**Dumblo tvarkymas**

2014 m. pradėti eksploatuoti dumblo apdorojimo įrenginiai. Kasmet nusausinama apie 1000 tonų nuotekų valymo dumblo. Pastačius dumblo apdorojimo įrenginius, dumblas yra tankinamas, pūdomas, sausinamas centrifūgomis, džiovinamas iki 96 % ir granuliuojamas. Granulės fasuojamos į didmaišius ir sandėliuojamos. Šiuo metu sukaupto dumblo panaudojimo galimybės yra sprendžiamos.

**Atsiskaitomųjų apskaitos prietaisų priežiūra ir vartotojų aptarnavimas**

Bendrovės teikiamų paslaugų rinka Kėdainių savivaldybės teritorija.

2018 m. UAB „Kėdainių vandenys“ teikė paslaugas 19176 vartotojų ir abonentų, iš jų:

1 3050 − daugiabučių namų vartotojams;

5 588 − individualių namų vartotojams;

538 − abonentams (pramonės įmonės, įmonės ir organizacijos ir t.t).

Visus atsiskaitomuosius vandens apskaitos prietaisus savo jėgomis įrengia ir eksploatuoja UAB „Kėdainių vandenys“. Vartotojai ir abonentai už suteiktas paslaugas atsiskaito pagal įrengtus atsiskaitomųjų prietaisų rodmenis. Apskaitos prietaisų skaičius – 23 155 vnt. Geriamojo vandens apskaitos prietaisai pastatų įvaduose keičiami vadovaujantis Lietuvos Respublikos ūkio ministro įsakymu patvirtintu „Teisinei metrologijai priskirtų matavimo prietaisų ir laiko intervalų tarp periodinių patikra“ sąrašu. Vartotojai, neturintys skaitiklių (384), atsiskaito pagal nustatytus vidutinio suvartojamo geriamojo vandens kiekius (normas).

**VI SKYRIUS
RACIONALAUS GAMTOS IŠTEKLIŲ NAUDOJIMO, APLINKOS TARŠOS MAŽINIMO PRIEMONĖS**

UAB „Kėdainių vandenys“ kasmet siekia racionaliai naudoti gamtos išteklius. Vandens tiekimo veikloje yra fiksuojami išgauto vandens praradimai − netektys. Pagrindinė netekčių susidarymo priežastis − gedimai tinkluose. Siekdama operatyviai reaguoti į gedimus, bendrovė diegia nuotolinio stebėjimo sistemas, leidžiančias nustatyti vandens nutekėjimo zonas ir mažinti vandens nuostolius. Taip pat bendrovė vykdo kontrolę, periodiškai keičia vandens apskaitos prietaisus įvaduose ir butuose bei ieško kitų būdų vandens netekčiai mažinti.

Aplinkos taršos mažinimo priemonė − nuotekų tinklų plėtra ir renovacija, kuri vykdoma pasitelkiant nuosavas, savivaldybės bei ES fondų lėšas. Veiklos plane numatyta įrengti naujus ir/ar rekonstruoti esamus tinklus Kunionių, Šėtos gyvenvietėse, Babėnų g., Paukštelio g. Kėdainių mieste, plėsti tinklus Dotnuvos, Kalnaberžės, Sirutiškio, Labūnavos, Pajieslio, Krakių gyvenvietėse.

Kita priemonė − nuotekų valymo įrenginių statyba ir rekonstrukcija. Per 2019 m. buvo rekonstruoti valymo įrenginiai, esantys Tiskūnų k., Labūnavos mstl. 2020−2022 m. planuojama rekonstruoti Ažytėnų k., Dotnuvos mstl., Akademijos mstl. valymo įrenginius, parengti techninę dokumentaciją Krakių mstl. valymo įrenginių rekonstrukcijai. Šiuo laikotarpiu numatyta ir Kėdainių miesto valymo įrenginių rekonstrukcija, po kurios tikimasi sumažinti aplinkos taršos emisiją.

**VII SKYRIUS**

**GERIAMOJO VANDENS TIEKIMO,NUOTEKŲ TVARKYMO PASLAUGŲ KOKYBĖS GERINIMO PRIEMONĖS**

Siekdama įgyvendinti veiklos kryptyse numatytus uždavinius, bendrovė taiko ir numato toliau taikyti šias geriamojo vandens tiekimo paslaugų kokybės gerinimo priemones:

1. Tiekiamo vandens kokybė tikrinama visose vandenvietėse, vadovaujantis Geriamojo vandens programinės priežiūros planais, suderintais su Valstybine maisto ir veterinarijos tarnyba, siekiant, kad geriamojo vandens kokybė iš esmės atitiktų Lietuvos higienos normos 24: 2017 „Geriamojo vandens saugos ir kokybės reikalavimai“ reikalavimus.
2. Bendrovė, atsižvelgdama į tai, kad ne visose vandenvietėse yra įrengti vandens gerinimo įrenginiai, ir tai, kad ne visose vandenvietėse tiekiamas vanduo visada atitinka higienos normų leistinas ribas, 2020−2022 m. laikotarpiu planuoja 5 kaimuose (Pilionių-Jaunakaimio, Saviečių, Taujankos, Paežerių, Apytalaukio) pastatyti vandens gerinimo įrenginius užtikrinant, kad gyventojams būtų pagerinta vandens kokybė, ruošiamas vanduo atitiktų normatyviniuose dokumentuose nustatytus reikalavimus.
3. Modernizuoti Labūnavos mstl. vandens gerinimo stotį.
4. −ykdyti vandentiekio ir nuotekų tinklų rekonstrukciją ir plėtrą.

**VIII SKYRIUS**

 **GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS PLĖTROS, IŠPIRKIMO, RENOVACIJOS PRIEMONĖS**

**Investicijos į geriamojo vandens tiekimo ir nuotekų tvarkymo sistemų renovavimą ir plėtrą**

Investiciniai projektai:

**Kėdainių mieste ir Kėdainių rajono Šėtos bei Kunionių gyvenvietėse įgyvendinamas projektas „Vandentiekio ir buitinių nuotekų infrastruktūros rekonstrukcija ir plėtra Šėtos miestelyje, Kunionių kaime bei Kėdainių mieste“ Nr. 05.3.2-APVA-R-014-21-0008.**

Projekto tikslas − didinti vandens tiekimo ir nuotekų tvarkymo paslaugų prieinamumą ir sistemos efektyvumą Kėdainių miesto ir rajono gyventojams.

Projektas vykdomas pagal 2014–2020 m. Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.3.2-APVA-R-014 priemonę „Geriamojo vandens tiekimo ir nuotekų tvarkymo sistemų renovavimas ir plėtra, įmonių valdymo tobulinimas“.

Įgyvendinant projektą:

baigta vandentiekio ir nuotekų tinklų rekonstrukcija Kėdainių mieste. Kėdainių mieste rekonstruota apie 2,5 km vandentiekio tinklų ir daugiau kaip 2,2 km esamų nuotekų tinklų, Sutarties vertė 1 840 997,00 Eur (be PVM).

 baigta nuotekų valyklos rekonstrukcija Kėdainių rajono Kunionių gyvenvietėje. Sutarties vertė 155 550,00 Eur (be PVM);

Projektas suskaidytas į dvi dalis:

Šėtos miestelio vandentiekio ir nuotekų tinklų plėtra. Sutarties vertė 1 757 795,00 Eur (be PVM). Šėtoje planuojama pakloti 8,13 km naujų vandentiekio tinklų, 9,68 km naujų nuotekų tinklų, rekonstruoti 2,7 km esamų vandentiekio tinklų. Tikėtina, kad rekonstruotais bei naujai paklotais vandentiekio ir nuotekų tinklais naudosis 216 namų ūkiai, prisijungę prie vandentiekio tinklų, ir 294 namų ūkiai, prisijungę prie nuotekų tinklų Šėtos miestelyje.

 Kunionių miestelio vandentiekio ir nuotekų tinklų plėtra. Sutarties vertė 700 416 10 Eur (be PVM). Kunionių kaime planuojama pakloti 18,9 m naujų vandentiekio tinklų ir 4,13 km naujų nuotekų tinklų, rekonstruoti 4,29 km vandentiekio ir 182,6 m nuotekų tinklų, pastatyti 2 nuotekų siurblines. Tikėtina kad rekonstruotais ir naujais paklotais tinklais naudosis 78 namų ūkiai, prisijungę prie vandentiekio tinklų ir 78 namų ūkiai, prisijungę prie nuotekų tinklų Kunionių kaime.

**Projektas „Kėdainių miesto paviršinių nuotekų tinklų rekonstrukcija ir plėtra II etapas“.**

Projekto tikslas − įrengti naujus ir rekonstruoti esamus paviršinių nuotekų šalinimo tinklus Kėdainių miesto gatvėse. Projekto vertė 1 950 tūkst. Eur − rangos darbai ir apie 50 tūkst. − techninės priežiūros darbai. Projektu planuojama nutiesti 5,685 km paviršinių naujų tinklų ir rekonstruoti 1,507 km esamų paviršinių nuotekų tinklų.

* Rekonstruojami paviršiniai nuotekų tinklai J. Basanavičiaus gatvėje, DN400, ilgis, preliminarus ilgis 180 m, DN500, preliminarus ilgis 365 m, DN600, preliminarus ilgis 138 m., DN750, preliminarus ilgis 134 m.

- Rekonstruojami paviršinių nuotekų tinklai Mindaugo, J. Basavavičiaus ir Josvainių gatvėse DN600, preliminarus ilgis 145 m., DN800, preliminarus ilgis 61 m., DN100, preliminarus ilgis 484 m.

* Naujų paviršinių nuotekų tinklų statyba Birutės ir A. Mickevičiaus g., DN400 nuotekų tinklų statyba, preliminarus ilgis 381 m, DN300 nuotekų tinklų statyba, preliminarus ilgis 272 m, DN250 nuotekų tinklų statyba, preliminarus ilgis 196 m.
* Naujų paviršinių nuotekų tinklų statyba Dotnuvos g., DN400 nuotekų tinklų statyba, preliminarus ilgis 168 m, DN300 nuotekų tinklų statyba, preliminarus ilgis 303 m, DN250 nuotekų tinklų statyba, preliminarus ilgis 203 m.
* Naujų paviršinių nuotekų tinklų statyba Laisvės g., DN500 nuotekų tinklų statyba, preliminarus ilgis 526 m, DN400 nuotekų tinklų statyba, preliminarus ilgis 123 m, DN300 nuotekų tinklų statyba, preliminarus ilgis 115 m, DN250 nuotekų tinklų statyba, preliminarus ilgis 97 m.
* Naujų paviršinių nuotekų tinklų statyba Aušros g., DN250 nuotekų tinklų statyba, preliminarus ilgis 195 m.
* Naujų paviršinių nuotekų tinklų statyba ir rekonstrukcija J. Urbšio g., T. Bružaitės g., P. Rabikausko g., DN500 nuotekų tinklų statyba, preliminarus ilgis 107 m, DN400 nuotekų tinklų statyba, preliminarus ilgis 119 m, DN300 nuotekų tinklų statyba, preliminarus ilgis 402 m, DN250 nuotekų tinklų statyba, preliminarus ilgis 609 m.
* Naujų paviršinių nuotekų tinklų statyba Janušavos g., Gluosnių g. DN500 nuotekų tinklų statyba, preliminarus ilgis 696 m, DN400 nuotekų tinklų statyba, preliminarus ilgis 90 m, DN300 nuotekų tinklų statyba, preliminarus ilgis 242 m, DN250 nuotekų tinklų statyba, preliminarus ilgis 311 m.
* paviršinių nuotekų surinkimo šulinėlių ir DN200 atšakų jiems prijungti statyba, preliminarus ilgis 530 m,
* paviršinių nuotekų DN200 atšakų, suformuotų sklypams prijungti prie statomų gatvės tinklų, statyba.

**Projektas „Kėdainių miesto nuotekų valymo įrenginių rekonstrukcija“.**

Projekto tikslas −padidinti nuotekų valymo paslaugų efektyvumą ir apsaugoti aplinką nuo išleidžiamų nuotekų žalingo poveikio Kėdainių rajone. Pagal investicinį projektą „Kėdainių miesto nuotekų valymo įrenginių rekonstrukcija“ planuojami modernizuoti valymo įrenginiai jau buvo rekonstruojami pagal projektą „Kėdainių nuotekų valymo įrenginių rekonstrukcija, nuotekų ir vandens tinklų išplėtimas“ Nr. 2002/LT/16/P/PE/, kuriuo valymo įrenginių našumas padidintas iki 8200 m3/parą. Projektu „Kėdainių miesto nuotekų valymo įrenginių rekonstrukcija“ siekiama padidinti nuotekų valymo paslaugų efektyvumą ir apsaugoti aplinką nuo išleidžiamų nuotekų žalingo poveikio Kėdainių rajone. Siekiamas rezultatas po projekto įgyvendinimo ir infrastruktūros atnaujinimo bendrojo azoto koncentracija valytose nuotekose neturi viršyti 15 mg/l. Planuojama projekto vertė 3 800 tūkst. Eur. Investicijų finansavimas numatomas iš 3 šaltinių: ES – 80 %, nuosavos – 10 %, savivaldybės biudžeto – 10 %.

**Projektas „Nuotekų valyklos rekonstrukcija Akademijos mstl. Kėdainių rajone“.**

Projekto tikslas − padidinti nuotekų tvarkymo sistemos efektyvumą Akademijos mstl. Kėdainių r. sav., pagerinant Akademijos NVĮ išvalytų nuotekų kokybę iki reikalaujamų parametrų.

Įgyvendinus projektą bus prisidėta prie priemonės Nr. 05.3.2-APVA-V-013 „Geriamojo vandens tiekimo ir nuotekų tvarkymo ūkio gerinimas“ tikslo – padidinti nuotekų tvarkymo paslaugų prieinamumą ir sistemos efektyvumą. Planuojamas projekto biudžetas 914,0 tūkst. Eur (be PVM). Finansavimo intensyvumas − 80 % ES, 10 % − Kėdainių savivaldybės biudžeto, 10 % − UAB „Kėdainių vandenys“.

**Projektas „Buitinių nuotekų šalinimo tinklų Babėnų g. Kėdainių m. statyba“.**

Projektu numatoma prisidėti prie nuotekų infrastruktūros Kėdainių rajone gerinimo, taip pat prie ES Bendrosios vandens direktyvos tikslų įgyvendinimo. Planuojama įrengti 1 176 km nuotekų tinklų (iš jų 0,608 km savitakiniai ir 0,568 km slėginiai). Projekte numatyta, kad nuotekų atšakos turės būti paklotos iki sklypo ribos. Įgyvendinus projektą bus sudaryta galimybė 22 namų gyventojams prisijungti prie centralizuotų nuotekų tinklų. Planuojamas projekto biudžetas 140,0 tūkst. Eur. Iš jų − 87,0 tūkst. Eur LAAIF programos lėšomis.

**Investicijos ilgalaikiam turtui atnaujinti ir įsigyti**

Be investicinių projektų įgyvendinimo, UAB „Kėdainių vandenys“ planuoja savo lėšomis įgyvendinti ir kitas priemones, kurios būtinos užtikrinti nenutrūkstamą bendrovės veiklą.

|  |  |  |
| --- | --- | --- |
| Priemonė Veiklos plane | Planuojami darbai | Lėšų poreikis |
| 2.2.1. Vandentiekio ir nuotekų tinklų rekonstrukcija | Planuojami darbai avaringiausiose bei probleminėse (linijos po namais, privačiose valdose) vandentiekio ir nuotekų tinklų atkarpose, numatant vamzdynų remonto, keitimo, sklendžių, šulinių liukų keitimo ir kitus darbus. Veiklos plano 2.2.1.1−2.2.1.12 eilutės | 2020−2022 m. 433 tūkst. Eur |
| 2.2.2. Vandentiekio ir buitinių nuotekų tinklų plėtra | Siekdami didinti teikiamų paslaugų prieinamumą, UAB „Kėdainių vandenys“ numato tęsti darbus Pajieslio k. Žemdirbių, Alyvų, Jieslos gatvėse (baigus projektą 2020 m. planuojama, kad bus paklota 1 160m vandentiekio ir 1 062 m nuotekų tinklų, sudaryta galimybė prisijungti 27 būstams prie VT ir 16 būstų prie NT). Planuojamas VT ir NT tinklų plėtimas Kalnaberžės k. (455m), NT − Sirutiškio k. Sodų, Vilties, Daškonių g. (450 m), NT-Labūnavos gyv. Nevėžio, Vainikų gatvėse (1340 m) ir Kėdainių miesto vakariniame kvartale Paukštelio g (200 m). Taip pat numatoma paruošti techninę dokumentaciją Dotnuvos, Krakių miestelio vandentiekio ir/ar nuotekų tinklų išplėtimui. Veiklos plano 2.2.2.1−2.2.2.8 eilutės | 2020−2022 m. 358 tūkst. Eur |
| 2.2.3. Valymo įrenginių rekonstrukcija | Eksploatuojami valymo įrenginiai turi atitikti pajėgumo ir efektyvumo poreikius bei nuotekos turi būti išvalomos iki nuotekų išleidimui nustatytų reikalavimų. Šia priemone numatyta rekonstruoti Ažytėnų kaimo valymo įrenginius, išplėsti Dotnuvos valymo įrenginius bei paruošti techninę dokumentaciją dėl Krakių valymo įrenginių išplėtimoVeiklos plano 2.2.3.1−2.2.3.3 eilutės | 2020−2022 m. 90 tūkst. Eur |
| 2.2.4. Valdymo sistemų modernizavimas | Planuojama modernizuoti miesto pramoninę siurblinę ir Labūnavos pagrindinę siurblinę, įdiegiant siurblių valdymo sistemas, 4 siurblinėse rekonstruoti nuotekų valdymo sistemas, įrengiant po antrą siurblį, modernizuoti Labūnvos gerinimo stotį, įrengiant perdavimo sistemas, automatizuoti Labūnavos VĮ darbąVeiklos plano 2.2.4.1−2.2.4.6 eilutės. | 2020−2022 m. 124 tūkst. Eur. |
| 2.2.5. Vandens gerinimo stočių įrengimas | Priemonė paslaugų kokybei gerinti. Numatoma 5 kaimuose įrengti vandens gerinimo stotisVeiklos plano 2.2.5.1−2.2.5.5 eilutės | 2020−2022 m. 75 tūkst. Eur |
| 2.2.6.Transporto priemonių atnaujinimas | Didelė dalis transporto priemonių yra eksploatuojamos daugiau kaip 10 metų. Parko atnaujinimui numatoma įsigyti po 2 transporto priemones per metusVeiklos plano 2.2.6.1−2.2.6.4 eilutės | 2020−2022 m. 47 tūkst. Eur |
| 2.2.7. Apskaitos prietaisų įsigijimui | Poreikis apskaičiuotas, atsižvelgus į skaitiklių poreikį naujiems abonentams bei pakeitimui metrologiškai nebetinkamų bei sugedusių prietaisų. Taip pat įvertintas poreikis įsigyti prietaisų su nuotoliniu duomenų nuskaitymu ir juos pritaikyti nuskaitymuiVeiklos plano 2.2.7.1−2.2.7.3 eilutės |  2020−2022 m. 16,5 tūkst. Eur |
| 2.2.8. Kompiuterinės technikos atnaujinimas |  Numatoma pakeisti 3−4 kompiuterius ar kitą įrangą per metus dėl gedimų, dėl fizinio ir moralinio nusidėvėjimo.Veiklos plano 2.2.8 eilutė | 2020−2022 m. 15 tūkst. Eur |
| 2.2.9. Kompiuterinių programų atnaujinimas | Buhalterinių, finansinių, informacinių ir kitų sistemų tobulinimas, pritaikymas keičiantis teisiniams aktams Veiklos plano 2.2.9 eilutė | 2020−2022 m. 30 tūkst. Eur |
| 2.2.10. Įrangos (prietaisų) darbo įrankių atnaujinimas | Numatoma atlikti susidėvėjusios įrangos keitimą įsigijus naują įrangą.Veiklos plano 2.2.11 eilutė | 2020−2022 m. 15 tūkst. Eur |
| 2.2.11. Kito ilgalaikio turto įsigijimas, atnaujinimas (baldai, kond. ir pan.) | 2020−2022 m. 6 tūkst. Eur |
| 2.2.12. Laboratorinės įrangos atnaujinimas | Numatyta mineralizatoriaus, nešiojamojo oksimetro, spintos reagentams įsigijimas. Veiklos plano 2.2.12.1−2.2.12.3 eilutės | 2020−2022 m. 9,3 tūkst. Eur |
| 2. 2.13. Miesto valymo įrenginių mechanizmų keitimas | Numatyti miesto nuotekų valyklos technologinių įrenginių atnaujinimo darbai. Valymo įrenginiai pastatyti 2007 m. ir priemonės reikalingos išvalymo efektyvumui užtikrinti. Veiklos plano 2.2.13.1−2.2.13.5 eilutės | 2020−2022 m. 127 tūkst. Eur |
| 2.2.14. Nuotekų ir vandens siurblinių siurblių keitimas | Priemonės numatytos remiantis darbo įrenginių techniniais pasais, techninės priežiūros reglamentais bei ilgalaikio turto nusidėvėjimo normomis su tikslu užtikrinti bendrovės eksploatuojamų įrenginių tiesiogiai naudojamų vandens gavybos, ruošimo, tiekimo, nuotekų šalinimo tvarkymo procesuose tinkamą priežiūrą ir naudojimą Veiklos plano 2.2.14−2.2.15 eilutės | 2020−2022 m. 38 tūkst. Eur |
| 2.2.15. Vandens gerinimo stočių įrenginių keitimas | 2020−2022 m. 13,6 tūkst. Eur |

**Investicijos išpirkti infrastruktūrą**

Kėdainių mieste ir rajone, ne visur buvo pakloti vandentiekio ir nuotekų tinklai. Atskirose vietovėse, siekdami apsirūpinti kokybišku geriamuoju vandeniu bei nuotekų tvarkymo paslaugomis, tinklus savo iniciatyva ir nuosavomis lėšomis statė gyventojai ar juridiniai asmenys. Dalis tokių tinklų nėra įteisinti, neturi reikalingų statybos dokumentų, susidėvėję.

Tokių tinklų išpirkimas yra reglamentuotas Geriamojo vandens tiekimo ir nuotekų tvarkymo infrastruktūros objektų išpirkimo tvarkos apraše, patvirtintame 2007 metų sausio 29 d. Lietuvos Respublikos Vyriausybės nutarimu Nr. 88. Geriamojo vandens tiekimo ir nuotekų tvarkymo infrastruktūros objektai gali būti išperkami savivaldybės arba viešojo geriamojo vandens tiekėjo nuosavybėn tik atitinkantys tinkamumo ir reikalingumo kriterijus.

2020−2022 metų laikotarpiu, esant poreikiui, minėta infrastruktūra planuojama priimti neatlygintinai, todėl išpirkimui lėšos neplanuojamos.

**IX SKYRIUS**

**LĖŠŲ POREIKIS VEIKLOS PLANUI ĮGYVENDINTI IR FINANSAVIMO ŠALTINIAI**

Bendrovė geriamojo vandens tiekimo ir nuotekų tvarkymo infrastruktūros plėtrą ir renovaciją planuoja vykdyti ES fondų, savivaldybės ir bendrovės lėšomis.

2020−2022 m. Veiklos plano įgyvendinimui reikalinga 9,4 mln. Eur. lėšų (įvertinus grąžinamos paskolos dalį). Iš to skaičiaus investiciniams projektams − 7,9 mln. Eur., daliniam paskolų grąžinimui −78 tūkst. Eur, investicijoms ilgalaikiam turtui įsigyti ir atnaujinti − 1,4 mln. Eur.

Finansavimo šaltinių ir lėšų panaudojimo lentelė

|  |  |  |
| --- | --- | --- |
| Eil. Nr. | **Įsigytas (atstatytas) ilgalaikis turtas** | 2020-2022m. |
|
| **1.** | **Ilgalaikio turto įsigijimo šaltiniai** | 9 464,40 |
| 1.1. | Ilgalaikio turto nusidėvėjimo lėšos | 1 560,00 |
| 1.3. | Savivaldybės subsidijų ir dotacijų lėšos  | 1 028,70 |
| 1.4. | Paskolos investicijų projektams įgyvendinti | 1 243,40 |
| 1.5. | Europos Sąjungos fondų lėšos | 5 632,30 |
| 1.6. | Kitos nuosavos lėšos | 0,00 |
| **2.** | **Lėšų panaudojimas** | 9 432,80 |
| 2.1. | Investicijų ir plėtros projektams įgyvendinti | 7 957,40 |
| 2.1.6. | Paskolų grąžinimui | 78,00 |
| 2.2. | Ilgalaikiam turtui įsigyti ir atnaujinti (renovuoti) | 1 397,40 |

**X SKYRIUS
 PROGNOZUOJAMA ĮTAKA UAB „KĖDAINIŲ VANDENYS“ GERIAMOJO VANDENS TIEKIMO IR NUOTEKŲ TVARKYMO IR PAVIRŠINIŲ NUOTEKŲ TVARKYMO PASLAUGŲ KAINOMS**

Veiklos plano priemonių poveikio vertinimas paslaugų kainoms yra preliminarus. Faktinis paslaugų poveikis kainoms priklausys nuo veiklos plano vykdymo ir naujo turto faktinės vertės, jo eksploatacijos pradžios.

Preliminariais skaičiavimais dėl naujai pradedamo eksploatuoti turto nusidėvėjimo sąnaudų padidėjimo vandens tiekimo paslauga pabrangtų 0,01 Eur/m3, nuotekų tvarkymo paslauga pabrangtų 0,04 Eur/m3. Tikėtina, kad paviršinių nuotekų tvarkymo paslauga didės 0,01 Eur/m3. Tačiau tikėtina, kad nusidėvėjimo sąnaudų mažėjimas dėl nudėvėto ilgalaikio turto kompensuos pagal Veiklos planą turto nusidėvėjimo sąnaudų augimą, todėl poveikio vandens ir nuotekų tvarkymo kainoms nebus arba bus mažesnis nei prognozuojama.

**XI SKYRIUS**

**KITA INFORMACIJA**

UAB „Kėdainių vandenys“ 2020−2022 metų veiklos plano rodikliai (priedas).

Atsakingas asmuo, kuris rengė UAB „Kėdainių vandenys“ veiklos plano projektą:

UAB „Kėdainių vandenys“ buhalterė-ekonomistė Rima Vainauskienė, tel. 8 347 50031, el. p. eko@kedainiuvandenys.lt

Direktorius Rimgaudas Praninskas